# Stefan Edberg

| Stefan Edberg
 |
| --- |
|   |
| **Osobni podaci** |
| **Država** |  Švedska
 |
| **Rođenje** | 19. januar 1966. Västervik, Švedska
 |
| **Prebivalište** | Växjö, Švedska
 |
| **Visina** | 1.88 m
 |
| **Stil igre** | Desnom rukom; jednoručni bekhend
 |
| **Zarada** | 20.630.941 $
 |
| **Singlovi** |
| **Omjer karijere** | 806–270
 |
| **Osvojeni turniri** | 42
 |
| **Najbolji plasman** | **Br. 1** (13. avgust 1990)
 |
| **Grand Slamovi** |
|  Australian Open | **P** (1985, 1987)
 |
|  Roland-Garros | F (1989)
 |
|  Wimbledon | **P** (1988, 1990)
 |
|  US Open | **P** (1991, 1992)
 |
| **Parovi** |
| **Omjer karijere** | 283–153
 |
| **Osvojeni turniri** | 18
 |
| **Najbolji plasman** | **Br. 1** (9. jun 1986)
 |
| Ažurirano: 3. jun 2012. |

**Stefan Bengt Edberg** (švedski: *Stefan Bengt Edberg*, rođen 19. januara 1966. u Vesterviku, Švedska) je bivši švedski profesionalni teniser, koji je proveo ukupno 72 nedelja na 1. mestu ATP liste. Osvojio je šest Grend slem turnira u singlu i tri u dublu.

## Karijera

Edberg se prvi put u svetu pročuo kao juniorski teniser. 1983. godine je osvojio sva četiri Grend slem turnira u juniorskoj konkurenciji, i postao je prvi teniser koji je osvojio "Juniorski Grend slem". Kao profesionalni teniser, Edberg je osvojio svoju prvu titulu u dublu, u Bazelu 1983. Prvu titulu u singlu osvojio je u Milanu iste godine.

Edbergova prva Grend slem titula bilo je Otvoreno prvenstvo Australije 1985. Tada je u tri seta porazio svog zemljaka Matsa Vilandera. Dve godine kasnije, osvojio je još jedno Otvoreno prvenstvo Australije, poslednje koje je održano na travnatom terenu. Te godine, 1987, osvojio je dve Grend slem titule u muškom dublu, Otvoreno prvenstvo Australije i Amerike.

1988. dostigao je svoje treće finale Vimbldona. U sva tri je igrao protiv Borisa Bekera. Edberg je, za razliku od prethodna dva puta, uspeo da pobedi 1988. u četiri seta. 1989. je trijumfovao Beker, koji je Edberga porazio u tri seta. A onda je 1990. Edberg osvojio svoju drugu vimbldonsku titulu. Ponovo je igrao protiv Bekera, a tada je odigrano pet setova.

Edberg je postao 1. teniser sveta 13. avgusta 1990, nakon što je osvojio Sinsinati Masters. Na tom mestu zadržao se do kraja godine, a bio je 1. i tokom 1991. i 1992. Na 1. mestu ukupno je proveo 72 nedelje.

Edbergove poslednje dve Grend slem titule bile su Otvoreno prvenstvo Amerike, 1991. i 1992. U prvom je pobedio Džima Kurijera, a u drugom Pita Samprasa. Njegovo poslednje Grend slem finale bilo je Otvoreno prvenstvo Australije 1993, kada je u četiri seta izgubio od Kurijera. 1996. je osvojio svoju treću Grend slem titulu u dublu, Otvoreno prvenstvo Australije.

Jedini Grend slem koji Edberg nikada nije osvojio je Otvoreno prvenstvo Francuske. Najbliži osvajanju ovog turnira bio je 1989, kada je, nakon pet odigranih setova, izgubio od 17-ogodišnjeg Amerikanca Majkla Čenga, koji je tako postao najmlađi muški osvajač Grend slema ikada.

Edberg je svoj najbolji tenis igrao na brzim podlogama. Od šest Grend slem titula, četiri je osvojio na najbržoj, travnatoj podlozi (OP Australije i Vimbldon), a dve na nešto sporijoj tvrdoj (OP Amerike).

Godine 2004., tada 38-godišnji Edberg je ušao u Hol slavnih Internacionalne teniske federacije. Takođe je osvojio dve bronzane medalje na Olimpijskim igrama 1988. u Seulu, u muškom singlu i dublu. Tokom svoje karijere, osvojio je 42 titule, od toga šest Grend slem i četiri Masters turnira.

## Izvori

## Vanjske veze

* Stefan Edberg na stranici Association of Tennis Professionals
* Stefan Edberg na stranici International Tennis Federation